b'\n_START_ARTICLE_\nCornel Coman\n_START_SECTION_\nBiografie\n_START_PARAGRAPH_\nCornel Coman s-a n\xc4\x83scut \xc3\xaen anul 1936, \xc3\xaen satul Livezile, azi sat \xc3\xaen jude\xc8\x9bul Vrancea. A urmat Liceul \xe2\x80\x9eUnirea\xe2\x80\x9d din Foc\xc8\x99ani. \xc3\x8en anul 1963 a absolvit Institutul de Art\xc4\x83 Teatral\xc4\x83 \xc8\x99i Cinematografic\xc4\x83 \xe2\x80\x9eI.L. Caragiale\xe2\x80\x9d (IATC), la clasa profesorului Constantin Moruzan._NEWLINE_\xc3\x8e\xc8\x99i \xc3\xaencepe cariera actoriceasc\xc4\x83 pe scena \xe2\x80\x9eTeatrului de Stat\xe2\x80\x9d din Bra\xc8\x99ov, pe care o continu\xc4\x83 cu str\xc4\x83lucire la Teatrul Bulandra din Bucure\xc8\x99ti._NEWLINE_Debuteaz\xc4\x83 pe marele ecran \xc3\xaen 1966 \xc3\xaen pelicula \xe2\x80\x9eUn film cu o fat\xc4\x83 fermecat\xc4\x83\xe2\x80\x9d (regia Lucian Bratu, cu Margareta P\xc3\xa2slaru, \xc8\x98tefan Iordache, Marin Moraru), relev\xc3\xa2nd un stil de joc elegant, calm \xc8\x99i destins, care \xc3\xaei va influen\xc8\x9ba ulterior cariera artistic\xc4\x83. Chipul s\xc4\x83u particular, de o fotogenie luminoas\xc4\x83, ca \xc8\x99i siguran\xc8\x9ba gestului dramatic, schi\xc8\x9bat cu laconism, dar bogat \xc3\xaen tonalit\xc4\x83\xc8\x9bi expresive, \xc3\xaei asigur\xc4\x83 marele succes de care s-a bucurat, fiind unul dintre cei mai solicita\xc8\x9bi actori rom\xc3\xa2ni de film, cu roluri de prim\xc4\x83 m\xc4\x83rime._NEWLINE_Printre colegii alaturi de care joac\xc4\x83, se num\xc4\x83r\xc4\x83 \xc8\x98tefan Iordache, Marin Moraru, Ernest Maftei, Mircea Albulescu, Amza Pellea, Octavian Cotescu, Laz\xc4\x83r Vrabie, Irina G\xc4\x83rdescu, Emanoil Petru\xc8\x9b, Ana Sz\xc3\xa9les, Silviu St\xc4\x83nculescu, Vasilica Tastaman, Dem R\xc4\x83dulescu, Ilarion Ciobanu, Gina Patrichi, Silvia Popovici, Gheorghe Cozorici etc._NEWLINE__NEWLINE_Despre Cornel Coman, actorul Ion Besoiu scria \xc3\xaen Revista noastr\xc4\x83, la 9 martie 1981, urm\xc4\x83toarele: _NEWLINE_\xe2\x80\x9eA fost actorul \xc8\x99i omul care a str\xc4\x83fulgerat scena \xc8\x99i ecranul rom\xc3\xa2nesc cu o lumin\xc4\x83 special\xc4\x83, aproape unic\xc4\x83 \xc3\xaen melancolia ei. Ceva ce sem\xc4\x83na cu amurgurile din Vrancea at\xc3\xa2t de drag\xc4\x83 lui \xc8\x99i at\xc3\xa2t de des evocat\xc4\x83 \xc3\xaen conversa\xc8\x9biile fugare sau lungi de-o noapte cu colegii \xc8\x99i prietenii. A fost actorul care s-a pr\xc4\x83bu\xc8\x99it pe scen\xc4\x83 ca un albatros pe nava pe care o iubea\xe2\x80\xa6 A fost o pas\xc4\x83re c\xc3\xa2nt\xc4\x83toare rar\xc4\x83, care a zburat din pomul constela\xc8\x9biei noastre prea devreme, dureros de devreme.\xe2\x80\x9d_NEWLINE_O boal\xc4\x83 necru\xc8\x9b\xc4\x83toare l-a r\xc4\x83pus la numai 44 de ani, \xc3\xaentr-un moment de mare succes \xc3\xaen cariera artistic\xc4\x83 \xc8\x99i \xc3\xaen plin\xc4\x83 putere de crea\xc8\x9bie.'